Komisijos reglamentas (EB) Nr. 1475/2003
2003 m. rugpjūčio 20 d.
dėl gelminių koralinių rifų apsaugos nuo tralavimo pasekmių Škotijos šiaurės rytų teritorijoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką [1], ypač į jo 7 straipsnį,
kadangi:
(1) Remiantis Reglamentu (EB) Nr. 2371/2002, bendroje žuvininkystės politikoje reikia taikyti atsargumo principą taikant žvejybos poveikio mažinimo jūros ekosistemoms priemones.
(2) Remiantis paskutiniais moksliniais pranešimais, ypač Tarptautinės jūrų tyrinėjimo tarnybos ataskaitomis, Jungtinės Karalystės jurisdikcijai priklausančiame Škotijos šiaurės vakarų rajone rastos ir į žemėlapius įtrauktos gelminių koralų (Lophelia pertusa) sankaupos. Šios sankaupos, vadinamos "Darvino kalvomis", yra gerai išsilaikiusios, tačiau pastebima jų pažeidimo žvejojant dugniniais tralais požymių.
(3) Moksliniai pranešimai rodo, kad minėtos sankaupos sudaro buveines, kuriose šeimininkauja svarbios ir labai įvairios biologinės bendrijos. Kaip plačiai pripažįstama, šioms buveinėms būtina prioritetinė apsauga. Šiaurės Rytų Atlanto jūrinės aplinkos apsaugos konvencija (OSPAR konvencija) neseniai įtraukė gelminius koralų rifus į nykstančių buveinių sąrašą.
(4) 1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos [2] su paskutiniais pakeitimais, padarytais Direktyva 97/62/EB [3], priskiria rifus Bendrijos svarbos natūralioms buveinėms, kurių išsaugojimui būtina paskirti specialios apsaugos teritorijas. Jungtinė Karalystė oficialiai išreiškė savo ketinimą Darvino kalvas paskirti specialios apsaugos teritorija, siekdama išsaugoti tos rūšies buveinę įgyvendindama pagal minėtą direktyvą prisiimtus įsipareigojimus.
(5) Jungtinė Karalystė atkreipė Komisijos dėmesį į faktą, jog kai kurie tralai, persekiodami judančius giliavandenių žuvų būrius, gali susitelkti Darvino kalvose ir padaryti nepataisomą žalą šioms gelminėms buveinėms.
(6) Todėl Jungtinė Karalystė pareikalavo, kad, remiantis Reglamentu (EB) Nr. 2371/2002, būtų priimtos neatidėliotinos priemonės, draudžiančios naudoti dugninius tralus pirmiau minėtose koralų sankaupose. Jungtinė Karalystė savo prašymą perdavė kitoms valstybėms narėms, kurios neatsiuntė Komisijai pastabų per nustatytą laiką.
(7) Atsižvelgiant į Jungtinės Karalystės pateiktą informaciją, būtina padaryti išvadą, kad minėtos buveinės išsaugojimui gresia rimtas pavojus ir kad būtina imtis skubių veiksmų. Kol Taryba priimtų kokias nors priemones, žvejyba dugniniais tralais tęstųsi dar kelis artimiausius mėnesius. Todėl žvejybą dugniniais tralais pirmiau minėtose koralų susikaupimo vietose reikia tuoj pat uždrausti ir įdiegti neatidėliotinas priemones pagal Reglamento (EB) Nr. 2371/2002 nuostatas,
PRIĖMĖ ŠĮ REGLAMENTĄ:
1 straipsnis
Laivams draudžiama naudoti dugninius tralus arba panašius velkamuosius tinklus, kurie liečiasi su jūros dugnu teritorijoje, besiribojančioje su linija, jungiančia šias koordinates:
59o54' šiaurės platumos, | 7o39' vakarų ilgumos |
59o54' šiaurės platumos, | 6o47' vakarų ilgumos |
59o37' šiaurės platumos, | 6o47' vakarų ilgumos |
59o37' šiaurės platumos, | 7o39' vakarų ilgumos. |
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas šešis mėnesius.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugpjūčio 20 d.